འོ་ན་སྤྱི་སྐད་ཆགས་པ་ལ་སྤྱི་སྐད་རྩོམ་རིག་དར་དགོས་དོན་ཅི་ཞེ་ན།དེ་ལ་ཐོག་མར་དཔེ་འདི་ལྟ་བུ་ཞིག་ལབ་རྒྱུ་ཡོད་དེ།རྒྱ་ནག་གི་སྤྱི་སྐད་ཐོག་མར་གཏན་འབེབས་བྱེད་དུས།སྒྲ་གདངས་སྐོར་ལ་རྩོད་གླེང་བྱུང་ཞིང་།དར་ཁྱབ་གཏོང་བ་ལའང་དཀའ་ངལ་མང་པོར་འཕྲད་མྱོང་།གནད་དོན་དེ་རིགས་ལ་དམིགས་ནས་ཧུའུ་ཧྲིས་སྤྱི་སྐད་དར་བ་ལ་སྤྱི་སྐད་ཀྱི་རྩོམ་རིག་དར་དགོས་པར་བསྒྲགས་ནས་སྐབས་དེའི་ཤེས་ཡོན་དག་གིས་སྤྱི་སྐད་ཀྱི་རྩོམ་རིག་བརྩམས་ཆོས་མང་པོ་འབྲི་དགོས་པར་བསྐུལ་མྱོང་།དེའི་རྒྱུ་མཚན་ཡང་སྤྱི་སྐད་རྩོམ་རིག་དར་ཐུབ་ཚེ་སྤྱི་སྐད་རང་རྐྱ་ཕེར་བ་ཞིག་དང་རང་ཚུགས་ཐུབ་པ་ཞིག་ཏུ་འགྱུར་ཐུབ་པས་ཡིན།ཆིན་རྒྱལ་རབས་ཀྱི་དུས་མཇུག་ནས་བཟུང་རྒྱ་ནག་ལ་སྤྱི་སྐད་དགོས་ཤིང་ཁ་སྐད་ལ་ཕྱོགས་དགོས་པའི་གྲོས་གཞི་འདོན་མཁན་གྱི་ཤེས་ཡོན་པ་མང་པོ་བྱུང་ཡང་།དེ་དག་གིས་སྤྱི་སྐད་དང་ཁ་སྐད་ནི་འབངས་མི་སེར་གྱིས་སྤྱོད་དགོས་པ་ཞིག་ཡིན་པ་ལས་མཁས་པའི་སྐད་དང་ཡི་གེ་མ་ཡིན་པར་བསམས་ཏེ་རྩིས་ཆེན་པོ་མ་བྱས་པས་དོན་ཐོག་ཏུ་མ་བབས་པ་ཡིན།ད་ལྟའི་བོད་ཀྱི་སྤྱི་ཚོགས་ལ་མཚོན་ནའང་།དེ་ལྟ་བུའི་གནས་ཚུལ་མེད་ཤག་ཤག་ཅིག་ག་ལ་ཡིན།རྒན་རབས་པ་མ་ཟད།གཞོན་སྐྱེས་ཤེས་ཡོན་པ་མང་པོས་ཀྱང་མཁས་པའི་སྐད་ཟེར་ན་བསྟན་བཅོས་ཀྱི་སྐད་ཡིན་པ་དང་།གོ་དཀའ་ཞིང་ཤིན་ཏུ་བསྡུས་པའི་ཚིག་སྦྱོར་ནི་ཟིལ་ཆེ་ལ་བརྗིད་ཆགས་པར་འདོད་པ་དང་།སྔར་གྱི་བསྟན་བཅོས་ཀྱི་ལུགས་ལྟར་བྱས་ཚེ་བོད་སྐད་དག་མ་རྣལ་མ་ཡིན་པར་བསམས་པ་སོགས་སྤྱི་སྐད་དགོས་དགོས་ཀྱང་།མཁས་པའི་གྲལ་ཞུགས་པ་ལ་སྤྱི་སྐད་ལས་ཐ་དད་པའི་སྐད་ཆ་དང་འབྲི་སྟངས་ཤིག་སློབ་དགོས་པར་འདོད་ཡོད།བསམ་ཚུལ་འདི་ལྟ་བུས་སྤྱི་ཚོགས་ཧྲིལ་བོ་ནས་སྤྱི་སྐད་སྤྱོད་ཐུབ་པ་ལ་ཏག་ཏག་གེགས་བཟོ་བ་ཡིན་པས།དེ་སེལ་བ་ལ་སྤྱི་སྐད་རྩོམ་རིག་དར་བ་ལས་ཐབས་ཡག་པོ་མེད།སྤྱི་སྐད་ཀྱི་རྩོམ་རིག་བརྩམས་ཆོས་མང་པོ་བྱུང་ནས་བོད་ཀྱི་རྩོམ་རིག་གི་གར་སྟེགས་སུ་གོ་གནས་ངེས་ཅན་ཞིག་འཛིན་ཐུབ་ཚེ།སྤྱི་ཚོགས་ཡོངས་ནས་སྤྱི་སྐད་ལ་དོ་སྣང་མ་སྤྲད་རང་སྤྲད་ཡིན་ལ།དེ་དང་ཆབས་ཅིག་ཏུ་སྤྱི་སྐད་ལ་ལྟ་སྟངས་གསར་བ་ཞིག་ཆགས་ཏེ་མཐོང་ཆེན་བྱེད་ངེས་ཡིན།དེ་དུས་སྤྱི་ཚོགས་ཧྲིལ་བོ་ནས་སྤྱི་སྐད་ནི་ཕལ་བའི་སྐད་དང་དཀྱུས་མའི་ཡི་གེ་ཞིག་མ་ཡིན་པར།དེ་ལ་བརྟེན་ནས་ཀྱང་རྩོམ་པའི་ལས་ལ་འཇུག་ཆོག་ཆོག་དང་།མཁས་པའི་གོ་འཕང་བརྙེས་ཐུབ་ཐུབ་ཡིན་ལ།སྔར་གྱི་བསྟན་བཅོས་ཇི་བཞིན་དུ་སྤྱི་སྐད་ཀྱི་ཚིག་སྦྱོར་ཡང་ཉམས་ཀྱིས་ཕྱུག་ཅིང་བརྗིད་ཉམས་དོད་པའི་འདུ་ཤེས་ཤིག་ངང་གིས་ཆགས་ཡོང་།དེའི་ཚེ་ན་སྤྱི་སྐད་དང་འཚོ་བ་ཐག་ཉེ་པོར་ཕྱིན་ཡོད་ལ།སྤྱི་སྐད་ཀྱི་བཀོལ་སྤྱོད་རིན་ཐང་ཡང་རང་བཞིན་གྱིས་ཆེ་རུ་འགྲོ་བ་ཡིན།དམངས་ཁྲོད་ནས་སྤྱི་སྐད་དར་ཁྱབ་འགྲོ་བ་ལ་ཐུན་མོང་གི་འདུ་ཤེས་ཙམ་གྱིས་རྒྱུན་མི་འཁྱོངས་ལ།ད་ལྟའི་བབ་འདིར་རྒྱབ་ཁབ་ཀྱི་ཁྲིམས་དང་ཞིབ་འཇུག་གི་གྲོས་ཚོགས་ཁ་ཤས་བསྡུས་པས་ཀྱང་དོན་ཐོག་ཏུ་མི་ཡོང་བས་ཕུ་དེད་ན་སྤྱི་སྐད་ཀྱི་བཀོལ་སྤྱོད་ཀྱི་རིན་ཐང་འདི་གཙོར་འཛིན་དགོས་པ་ཡིན།སྤྱི་སྐད་རྩོམ་རིག་དར་ཚེ་སྤྱི་སྐད་ཀྱི་སྤྱི་ཚོགས་ཀྱི་གོ་གནས་མཐོ་རུ་འགྲོ་ཞིང་མི་རྣམས་ཀྱིས་གཙིགས་ཆེར་འཛིན་ལ།དེར་བསྟུན་ནས་སྤྱི་སྐད་ཀྱི་བཀོལ་སྤྱོད་ཀྱི་རིན་ཐང་ཡང་ཆེ་རུ་འཕེལ་བ་ཡིན།བསམ་བློ་ཐོངས་དང་།རྩོམ་ཡིག་ཐར་ཐོར་དང་དཔྱད་རྩོམ་འགའ་ཤས་ཀྱིས་སྤྱི་ཚོགས་ཡོངས་ནས་སྤྱི་སྐད་དར་ཁྱབ་གཏོང་ཐུབ་བམ།དེ་ལ་བརྟེན་ནས་མི་རྣམས་ཀྱིས་སྤྱི་སྐད་ལ་དོ་སྣང་དང་རྩིས་ཆེན་བྱེད་དམ།བརྩམས་ཆོས་མེད་པར་སྤྱི་སྐད་ལ་རྒྱུས་ལོན་ཅི་ལྟར་བྱེད།འདི་ལྟར་བསམས་ཚེ་སྤྱི་སྐད་དར་བར་ཐོག་མར་སྤྱི་སྐད་ཀྱི་རྩོམ་རིག་བརྩམས་ཆོས་མང་པོ་མི་རྣམས་ཀྱི་སྤྱན་སྔར་བཀྲམ་ནས་ལྟ་ཀློག་བྱེད་དུ་འཇུག་དགོས་པ་ཡིན།